בס"ד , אייר תשפ"ג , פרשות בהר - בחוקותי

**לבניי היקרים מאוד והוריהם**

**שלום וברכה.**

מדינת ישראל יצאה  השבוע למערכה נגד ארגון הג'יהאד האסלמי.  התלמידים תורגלו בכניסה למרחבים מוגנים, ובאזעקת האמת שהייתה ביום רביעי אחה"צ, הבנים התנהגו למופת, נכנסו למקומות המוגנים בישיבה, שהו 10 דקות במרחבים, התפללנו מנחה והבנים חזרו לבתיהם. גם היום תרגלנו כניסה למקלטים לפני פתיחת יום הלימודים. הישיבה פועלת ע"פ הוראות פיקוד העורף. כולנו מתפללים שהמבצע יסתיים במהרה, בשלום  ובתוצאות הטובות ביותר.

**ועתה לפרשת השבוע - פרשת בהר.**

**אנו עוסקים רבות בישיבה בנושא אהבת הבריות. כולנו יודעים שנוהגים באבלות עד ל"ג בעומר כיוון שעשרים וארבעה אלף תלמידיו מתו כיוון שלא נהגו כבוד זה בזה.**

**לי אישית הדבר קשה מאוד - איך ייתכן שתלמידיו של ר' עקיבא שמשנת חייו הייתה – "ואהבת לרעך כמוך", חטאו בעניין זה?? תשובות רבות ניתנו ע"כ , אך נראה לי לומר שהם כן אהבו אחד את השני !! העניין הוא כנראה שהם "לא שקלו מילים" כשדיברו אחד עם השני, הם אולי דיברו באופן פוגעני וע"כ אני רוצה לכתוב מספר שורות.**

**אונאת דברים – מילים מזיקות**

**בעוד אונאת ממון פוגעת ברכושו של האדם, אונאת דברים פוגעת באדם עצמו - ואת הנעשה לא ניתן להשיב.**

בדרך כלל אנו משתמשים במונח 'אונאה' בהקשרים ממוניים. וכך אנו לומדים גם מתוך לשון הפסוק: 'וְכִי תִמְכְּרוּ מִמְכָּר לַעֲמִיתֶךָ אוֹ קָנֹה מִיַּד עֲמִיתֶךָ **אַל תּוֹנוּ אִישׁ אֶת אָחִיו'** (ויקרא כה ,יד - יז).  התורה חוזרת על מצווה זו באותה פסקה: '**וְלֹא תוֹנוּ אִישׁ אֶת עֲמִיתוֹ וְיָרֵאתָ מֵאֱלקֶיךָ כִּי אֲנִי  ה' אֱלקֵיכֶם'** (שם,שם, יז).

לדעת **האבן-עזרא** הואיל ואונאה עלולה להיגרם משני הצדדים, מהקונה או מהמוכר נכפל הלאו כדי להזהיר כל אחד מהם.

לעומת זאת **רש"י** סבור שהתורה חוזרת על הלאו כדי לצוות על שתי מצוות שונות: "כשם שאונאה **במקח וממכר** כך **אונאה בדברים** לא יאמר לו בכמה חפץ זה והוא אינו רוצה ליקח. אם היה בעל תשובה לא יאמר לו **זכור מעשיך הראשונים** אם הוא בן גרים לא יאמר לו **זכור מעשה אבותיך** שנאמר: 'וגר לא תונה ולא תלחצנו'  (רש"י על המשנה בבא מציעא ד,י). הלאו האחד מתייחס לאונאת ממון והאחר לאונאת דברים.

חז"ל סבורים גם שאונאת דברים  חמורה יותר: 'אמר רבי יוחנן משום רבי שמעון בן יוחאי: **גדול אונאת דברים מאונאת ממון,** שזה נאמר בו: ויראת מאלקיך וזה לא נאמר בו ויראת מאלקיך. **ורבי אלעזר אומר: זה בגופו וזה בממונו.** רבי שמואל בר נחמני אמר: **זה - ניתן להשיב , וזה - לא ניתן להשיב.** (בבא מציעא נח ע"ב)

בעוד אונאת ממון פוגעת ברכושו של האדם, אונאת דברים פוגעת באדם עצמו -  ואת הנעשה לא ניתן להשיב. **אונאת ממון** נעשית במסגרת עסקה שבין מוכר לקונה. הקונה מעוניין בחפץ והמוכר מנצל את ההזדמנות ומוכר לו במחיר יקר יותר. בשלב הראשון הקונה הביע את הסכמתו אבל לאחר שנודע לו על האונאה הוא מעוניין לבטל את העסקה.  טיבה של אונאה, שבשלב הראשון הובעה הסכמה לעסקה  ורק לאחר זמן מתגלה השקר.

וכך גם **באונאת דברים** שאין בה הלבנת פנים ישירה אלא שיח תמים, ומבין השיטין מתרחש העלבון, ופעמים רבות לוקח זמן לעכל ולהבין שמדובר בפגיעה. החמור באונאת דברים הוא שהפוגע יכול להסוות את כוונתו ולהזכיר לו את מעשיו הראשונים בדרך אגב ולא באמירה ישירה ובוטה.

לדוגמא - אדם פונה לחברו בשאלה אינטלקטואלית ביודעו שחברו לא ידע את התשובה. השואל אינו תמים והוא מבקש להכשיל את חברו. מצד אחד, רעהו סבור שהשאלה נשאלה בתמימות . מצד שני האחר סבור שהשאלה נשאלה בתמימות .  אונאת דברים עלולה להתרחש בתוך כותלי בית המדרש, בתוך הכיתה, בסניף "בני עקיבא" או "עזרא" ובשעה של מחלוקת והתנצחות בכל מקום אחר.

הצד השווה שבין אונאת ממון לאונאת דברים, הוא שברגע הראשון הקונה סבור שמדובר בעסקה טובה וישרה או שהשומע אינו מעלה בדעתו שבשיחה מנסים לפגוע בו. אולם ההבדל הגדול בין השתיים הוא שברגע שלבסוף שתתגלה האונאה הקונה יוכל לתבוע את המוכר ולקבל את כספו חזרה, אולם  מנגד באונאת דברים אי אפשר להגיש לעשות כלום לאחר העלבון. פעמים שהאדם לא ירגיש שפגעו בו וגם אם יבחין שפגעו בו לא יוכל ללכת ולתבוע את מי שפגע בו. לכן מסיים הפסוק: "**וְלֹא תוֹנוּ אִישׁ אֶת עֲמִיתוֹ וְיָרֵאתָ מֵאֱלקֶיךָ כִּי אֲנִי  ה' אֱלקֵיכֶם". אף  על פי שמדובר רק במילים או במחשבות הפגיעה קשה, ומי שיודע ומכיר ללבב הוא ה' יתברך ולכן נאמר: "ויראת מאלוקיך."**

**מספר מילים על מצוות ספירת העומר**

מפורסמים דברי ספר החינוך במצווה ש"ה , שמצוות ספירת העומר באה **"להראות בנפשנו את החפץ הגדול אל היום הנכבד הנכסף לליבנו, אל יום קבלת התורה.** לא יציאת מצרים העיקר , אלא התורה היא העיקר כמו שממשיך ספר החינוך ואומר : **"שהיא העיקר הגדול שבשביל זה הם נגאלים והיא-התורה תכלית הטובה שלהם".**

שואל ספר החינוך, אם ספירת העומר היא ביטוי לכמיהה לקבלת התורה , מדוע אנחנו מונים את הימים שחלפו ולא את הימים שנותרו , בדרך כלל , סופרים את הימים שנותרו כאשר נקודת הזמן העתידית חשובה לנו ואנחנו כמהים להגיע אליה . אם כן, מדוע ספירת העומר היא ספירה מ.....(ממחרת השבת...) ולא ספירה אל....... ( העתיד שהוא זמן קבלת התורה ) ??

**עונה ספר החינוך** – "כל זה מראה בנו את הרצון החזק להגיע אל הזמן , ועל כן לא נרצה להזכיר בתחילת חשבוננו ריבוי הימים שיש לנו להגיע לקורבן שתי הלחם של עצרת".

**ברצוני להסביר מעט את היסודות החינוכיים שניתן ללמוד מתירוץ זה של ספר החינוך.**

1. מבטו של האדם צריך להיות מופנה אל העתיד ולא אל נקודת זמן בעבר. האדם צריך להציב **מטרות עתידיות** ונעלות ולכסוף להגיע אליהן.
2. היות שהמניין נועד לבטא את כמיהתנו אליו, אם היעד רחוק, עלולה הספירה הכמותית לייאש אותנו. אם היינו אומרים ביום הראשון – "היום 49 יום מהיעד שהוא קבלת התורה" , זוהי מטרה רחוקה מדי, ואז האדם חושש שבגלל המרחק הרב בינו לבין היעד , הוא עלול להתייאש ולא להשיג את המטרה , ואז הלהט של האדם מצטנן והולך. החשש שמעלה ספר החינוך הוא שהכמיהה עלולה להפוך לייאוש, ולכן האדם צריך לספור מנקודת ההתחלה, ואז ההסתכלות היא אחרת.

מה ההסתכלות ???

האדם מדגיש את ההישגים שהושגו מאז נקודת המוצא, בדרך אל המטרה. לכן, מונים את הימים שחלפו ומה הישגנו בימים אלו.

כאשר האדם עוסק בהישגים שלו בתקופה זו , מאז שהתחיל לספור מנקודת ההתחלה, , הוא מחזק את האמון שלו בעצמו, זה מחזק בו את האמון ביכולותיו, הוא אומר לעצמו כך – "הנה, אני מתקדם, כבר הספקתי לצעוד מספר צעדים רוחניים, אני מסוגל". אדם יכול להתעכב בהתקדמות האישית שלו אם יש לו חוסר אמון בעצמו, ולכן , כאשר האדם סופר מנקודת ההתחלה הוא רואה כיצד הוא התקדם , וזה עצמו נותן לו כוחות להמשיך הלאה.

**מה ניתן ללמוד מזה לחיינו ???**

ישנם פוסקים שאומרים שהספירה של האדם בספירת העומר היא אישית , ואין יוצאים ידי חובה בשמיעת ספירת הזולת. גדולי החסידות הסבירו – שכול אחד סופר לעצמו כי לכול אחד יש חלק מיוחד בתורה. ההתקדמות בעבודת ה' היא אישית, ואין לדמות אדם אחד למשנהו. לכול אחד יש את הקצב האישי שלו.

**ניתן ללמוד**- שכמו שבספירת העומר הספירה היא אישית , והאדם צריך לראות כל הזמן את ההתקדמות האישית שלו, כך בכל דבר ודבר בחיים צריך לראות היכן היינו בנקודת ההתחלה, ואיך התקדמנו מרגע זה, מה הספקנו, וזה ייתן את הכוחות הלאה.

**הודעות להורים.**

1. **אסיפת הורים כתות ז' – ח' – ט' :**

לאחר שנאלצנו לדחות את אסיפת ההורים עקב המצב הביטחוני, אנו ניפגש אי"ה לאסיפת ההורים בתאריך החדש.

אסיפת ההורים תתקיים אי"ה **בשבוע הקרוב ,** ביום שלישי כ"ה אייר 16/5 החל 18.00.

**חשוב מאוד להגיע לערב זה!!!!**

1. **האקתון – לתלמידי כיתות י' והוריהם .**

**ביום שלישי הקרוב, כ"ה אייר 16/5 בין השעות 9.30-12.00 , יתקיים אי"ה האקתון בנושא משבר האקלים, לבני כיתות י' והוריהם.**

בני כיתות י' מחפשים פתרונות הנדסיים, מדעיים – טכנולוגיים למשבר האקלים בעולם.

ההורים יצטרפו למיזם חשוב זה כמנטורים.

יישר כוח עצום לרב אריק – מנהל התיכון וסגניתו המורה יעל אריאל , על היוזמה, הביצוע המושלם וההכנה ליום חשוב זה.

1. **ערב היסטוריה וספרות – כיתות ט' – י' – הורים ובנים.**

ביום רביעי הקרוב, כ"ו אייר 17/5 בשעה 16.00, נקיים ערב עשיר ומיוחד מאוד בנושא –

**כעיר שחוברה לה יחדיו**

**בערב זה נדון בנושא האחדות, ונתחבר לירושלים כמקור האחדות , בעזרת שירים וסיפורים.**

**הערב הינו חובה לבני ט' – י' .**

**נשמח מאוד בהשתתפות ההורים.**

1. **יום ירושלים – יום חמישי כ"ז אייר 18/5 .**

**ביום חמישי הקרוב, כ"ז אייר 18/5 , יצאו כל בני הישיבה לאחר תפילת שחרית לריקודגלים ופעילות ענפה בעיר לוד .**

הישיבה הוזמנה ע"י הגרעין התורני בלוד לתהלוכת יום ירושלים בעיר .

לאחר התהלוכה יתקיימו פעילויות מגוונות לבני הישיבה, עפ"י המחזורים.

שבת שלום ומבורך

אוהבכם ומוקירכם

שרגא פרוכטר – ראש הישיבה